b'\n_START_ARTICLE_\nVille V\xc3\xa4in\xc3\xb6l\xc3\xa4\n_START_SECTION_\nSeuraura\n_START_PARAGRAPH_\nV\xc3\xa4in\xc3\xb6l\xc3\xa4 on Pelicansin kasvatti. H\xc3\xa4n voitti seurassa C-nuorten I-divisioonan pronssia vuonna 2012. Kaudella 2012\xe2\x80\x932013 V\xc3\xa4in\xc3\xb6l\xc3\xa4 oli Pelicansin B-nuorten tehokkain puolustaja tehoilla 8+18=26. Kaudella 2013\xe2\x80\x932014 h\xc3\xa4n oli seuran A-nuorten tehokkain puolustaja tehoilla 5+19=24, joilla V\xc3\xa4in\xc3\xb6l\xc3\xa4 jakoi koko A-nuorten SM-liigan puolustajien pistep\xc3\xb6rssin kymmenennen sijan kolmen muun pelaajan kanssa._NEWLINE_Kaudeksi 2014\xe2\x80\x932015 V\xc3\xa4in\xc3\xb6l\xc3\xa4 nousi juniorisopimuksella Pelicansin SM-liigarinkiin. H\xc3\xa4net merkittiin seitsem\xc3\xa4nneksi puolustajaksi 20. helmikuuta 2015 vierasotteluun Kalevan Palloa vastaan, mutta V\xc3\xa4in\xc3\xb6l\xc3\xa4 j\xc3\xa4i kuitenkin ilman j\xc3\xa4\xc3\xa4aikaa. Seuraavassa ottelussaan 24. helmikuuta 2015 vieraissa JYPi\xc3\xa4 vastaan h\xc3\xa4n sai j\xc3\xa4\xc3\xa4aikaa 17.35 minuuttia. V\xc3\xa4in\xc3\xb6l\xc3\xa4 sai ottelussa my\xc3\xb6s sy\xc3\xb6tt\xc3\xb6pisteen Janne Ritam\xc3\xa4en tekem\xc3\xa4\xc3\xa4n maaliin. Suurimman osan kaudestaan h\xc3\xa4n pelasi Pelicansin A-nuorissa, joiden tehokkain puolustaja V\xc3\xa4in\xc3\xb6l\xc3\xa4 oli tehoilla 11+18=29, joilla h\xc3\xa4n sijoittui A-nuorten SM-liigan puolustajien pistep\xc3\xb6rssiss\xc3\xa4 nelj\xc3\xa4nneksi._NEWLINE_Kauden 2015\xe2\x80\x932016 V\xc3\xa4in\xc3\xb6l\xc3\xa4 pelasi l\xc3\xa4hes kokonaan lainalla Mestis-joukkue Heinolan Peliitoissa, jossa tulokaskausi toi 40 runkosarjaottelussa tehot 5+6=11. H\xc3\xa4n pelasi kauden aikana my\xc3\xb6s kymmenen ottelua Pelicansin A-nuorissa, mutta ei kuitenkaan kertaakaan SM-liigajoukkueessa. V\xc3\xa4in\xc3\xb6l\xc3\xa4 teki kaudeksi 2016\xe2\x80\x932017 vuoden mittaisen sopimuksen Peliittojen kanssa. H\xc3\xa4n aloitti kautensa lainalla Suomi-sarjajoukkue Kotkan Titaaneissa, jossa V\xc3\xa4in\xc3\xb6l\xc3\xa4 pelasi kauden aikana yhdeks\xc3\xa4n ottelua. Lokakuussa 2016 Peliitat lainasi h\xc3\xa4net Karjala-turnaukseen asti ulottuneella sopimuksella KeuPa HT:n Mestis-joukkueeseen. V\xc3\xa4in\xc3\xb6l\xc3\xa4n rooli Peliitoissa j\xc3\xa4i lopulta varsin pieneksi ja h\xc3\xa4n pelasi loppukaudella lis\xc3\xa4ksi my\xc3\xb6s sek\xc3\xa4 Pelicansin ett\xc3\xa4 Vierum\xc3\xa4ki Unitedin A-nuorissa._NEWLINE_Kaudeksi 2017\xe2\x80\x932018 V\xc3\xa4in\xc3\xb6l\xc3\xa4 siirtyi vuoden mittaisella sopimuksella Savonlinnan Pallokerhoon. H\xc3\xa4n voitti kauden p\xc3\xa4\xc3\xa4tteeksi Mestis-pronssia. Kaudella 2018\xe2\x80\x932019 V\xc3\xa4in\xc3\xb6l\xc3\xa4 valittiin sarjan kuukauden kent\xc3\xa4lliseen. H\xc3\xa4n oli seitsem\xc3\xa4ll\xc3\xa4 osumallaan SaPKon eniten maaleja tehnyt puolustaja. V\xc3\xa4in\xc3\xb6l\xc3\xa4 siirtyi kaudeksi 2019\xe2\x80\x932020 vuoden mittaisella sopimuksella Rovaniemen Kiekkoon.\n_START_SECTION_\nMaajoukkueura\n_START_PARAGRAPH_\nV\xc3\xa4in\xc3\xb6l\xc3\xa4 pelasi alle 18-vuotiaiden Ivan Hlinkan muistoturnauksessa vuonna 2013 sek\xc3\xa4 edusti alle 17-vuotiaiden maajoukkuetta samana vuonna Euroopan nuorten olympiafestivaaleilla, jotka p\xc3\xa4\xc3\xa4ttyiv\xc3\xa4t kultaan. Yhteens\xc3\xa4 h\xc3\xa4n on pelannut kolme nuorten ja 20 poikien maaottelua.\n_START_SECTION_\nMuuta\n_START_PARAGRAPH_\nV\xc3\xa4in\xc3\xb6l\xc3\xa4n isoveli Vili pelaa puolustajana III-divisioonaa Panthers Hockeyssa ja pikkuveli Samu on pelannut maalivahtina alemmissa sarjoissa.'